Shavkat Mirziyoyev: “2022-yilda ipoteka dasturlari doirasida 13 trillion so‘m maqsadli kredit va 1,3 trillion so‘m subsidiya ajratiladi”

Prezident Shavkat Mirziyoyev raisligida ipoteka va qurilish materiallari mavzusidagi videoselektor yig‘ilishida qurilish sohasiga sarflangan har bir so‘m ega-egasigacha to‘liq yetib borishi zarurligi aytildi. Bu haqda “Daryo” muxbiri xabar qildi.
Shu bois 2022-yildan davlat hisobidan bo‘ladigan qurilishlarda korrupsiyaga qarshi kurashish bo‘yicha yangi tizim yaratilishi ma’lum qilindi.
Bosh prokuror o‘rinbosari Erkin Yo‘ldoshev boshchiligida respublika shtabi va viloyat shtablari tuzilishi, qurilish narxlarini asossiz oshirish, raqobatni buzish, tasdiqlangan loyihalarni o‘zboshimchalik bilan o‘zgartirish, tanish-bilishchilikka yo‘l qo‘ymaslik ustidan qat’iy nazorat o‘rnatish topshiriq sifatida berildi.
2022-yilda ipoteka dasturlari doirasida 50 mingga yaqin xonadonli uy-joylar quriladi. Bunga qariyb 13 trillion so‘m maqsadli kredit va 1,3 trillion so‘m subsidiya ajratilishi ta’kidlandi.
“Bu dastlabki hisob-kitoblar. Agar talab bo‘lsa, yana qo‘shimcha resurs ajratiladi”, – dedi prezident.
Buning uchun aholi va quruvchi tadbirkorlarga ipoteka tizimi va qurilish sohasida bo‘ladigan yengillik, qulaylik va imkoniyatlar berilishi bildirildi.